laion/Wikipedia-Exotic huggingface dataset:
רמי לוי תקשורת

רמי לוי שיווק השקמה תקשורת בע"מ, המוכרת גם כרמי לוי תקשורת, היא חברת תקשורת המפעילה רשת סלולרית וירטואלית – במתווה MVNO. החברה היא חברת בת של רמי לוי שיווק השקמה, חברה ציבורית בשליטתו של איש העסקים רמי לוי. החברה מספקת שירותי טלפון נייד באמצעות שימוש בתשתיות פיזיות קיימות של חברת פלאפון. החברה החלה את פעילותה בדצמבר 2011, הראשונה מבין סדרת חברות המפעילות רשת סלולרית וירטואלית. קידומות המספרים שהוקצו למנויים חדשים של הרשת הם: 055-66 וכן קידומת 055-67 למנויים הכשרים ברשת ובשל מדיניות ניידות המספרים בישראל ניתן להעביר לרשת מספרים ששייכים לחברות אחרות. המודל העסקי של החברה הוא רכישת מלאי גדול של דקות שיחה, מסרונים ונפחי גלישה סלולרית מחברת פלאפון במחיר נמוך, ומכירתם לצרכן במחיר גבוה מעט יותר מהמחיר אותו רכשה. החברה פועלת במתכונת לפיה הלקוח משלם תשלום חודשי בסיסי ותשלום על פי צריכה של דקות ומסרונים. בנוסף, משווקת החברה טלפונים סלולריים, אך מתקיימת הפרדה מוחלטת בין התשלום עבור המכשיר לתשלום עבור צריכת שירותים בפועל. החברה נגררה בהמשך דרכה לשיטת "הכול כלול" המבוססות על תוכניות האנלימיטד (UnLimited) בעיקר כצורך עולה משוק תחרותי ובעקבות כניסתם של שתי שחקניות חדשות (הוט מובייל וגולן טלקום) שנכנסו לשוק התקשורת ושינו את מפת המחירים לצרכן. פעילות החברה מתבססת על רשת המרכולים הקיימת של רמי לוי, "רמי לוי שיווק השקמה", ואצל משווקים הפועלים מטעמה. שיטת העבודה כיום בתחום השיווק היא מסירת כרטיסי סים חינם למשווקים והתמחור בגינם יבוצע אצל המשווק המורשה, השיטה הייחודית הותאמה כדי להימנע מהתעסקות עם חשבונאות מורכבת מול ספקים ומשווקים והיא מצליחה בעיקר בגלל המחירים הזולים של החברה שלא מצריכים "שיטות שכנוע במכירה". בשנת 2021 החברה הורשעה בעבירה של שימוש במאגרי מידע בניגוד למטרתו ונקנסה ב-600 אלף שקלים. בכירים בחברה הורשעו בעבירות נוספות. אתר האינטרנט הרשמי של רמי לוי תקשורת גילעד נס, רמי לוי תקשורת עלתה לאוויר: "ניתן כוח לצרכנים שמחפשים מחירים זולים", באתר כלכליסט, 5 בדצמבר 2011 מירב קריסטל, סלולר רמי לוי יצא לדרך: הלקוחות הסתערו, באתר ynet, 5 בדצמבר 2011 רותי לוי, נופר סיני, כך תחתכו את חשבון הסלולר בחצי בלי לעבור לרמי לוי, באתר TheMarker‏, 29 בדצמבר 2011 עידו אפרתי, הפסטיסלולר של רמי לוי: כמה זמן הוא ישרוד, וממה עליו להיזהר, באתר TheMarker‏, 31 בדצמבר 2011 ערן אזרן, רמי לוי: רווח נקי של 25 מיליון שקל; 56 אלף מנויים בסלולר, באתר TheMarker‏, 24 במאי 2012 Honey, pick up some milk and a cellphone, The Jerusalem Post | JPost.com (באנגלית אמריקאית) מירב קריסטל, "עקבו אחרי שיחות של עובדים ולקוחות": רמי לוי תקשורת נקנסה ב-895 אלף שקל, באתר ynet, 5 במאי 2021
המובחרים

המובחרים (באנגלית: The Sandbaggers) היא תוכנית טלוויזיה בריטית ששודרה ברשת ITV מ-18 בספטמבר 1978 ועד 28 ביולי 1980. עלילת הסדרה עסקה בראש אגף המבצעים בשירות החשאי הבריטי, ניל ברנסייד, אותו מגלם השחקן רוי מרסדן ובצוות מרגלים ואנשי מבצעים מיוחדים המכונה "המובחרים", אשר נתון לפיקודו. ברנסייד, איש חיל הנחתים המלכותי בעברו וסוכן חשאי בצוות "המובחרים" בעצמו, הוא האיש המופקד על כלל מבצעי הביון בארגון. כאיש שטח לשעבר משקיע ברנסייד את כל מרצו במתן גיבוי ותמיכה לאנשיו בשדה, ועל כן הוא נתון לאורך הסדרה במאבקים כנגד פוליטיקאים המפעילים בציניות את שירות הביון וסוכניו כאשר לא תמיד טובת המדינה לנגד עיניהם מחד, וכנגד הממונים עליו בשירות החשאי, אשר מפעילים, בעיני ברנסייד, את צוות ה"מובחרים" באופן המחייב את אנשיו להסתכן שלא לצורך. ברנסייד מכור לעבודתו והממונים עליו נאלצים לחייבו לצאת לחופשה. לאורך פרקי הסדרה מתחלפים אנשי צוות המובחרים, זולת הטוב והוותיק שבהם, וילי קיין, איש הרגימנט המוצנח בעברו. לאורך פרקי הסדרה נעזר ברנסייד בשירותיו של חברו הטוב, ג'ף רוס, ראש שלוחת סוכנות הביון המרכזית בלונדון. הסדרה מתאפיינת בכך שעמדה בניגוד לסרטי הריגול המצליחים של אותה תקופה, שהציגו את דמותו של ג'יימס בונד. הדמויות בסדרה, בדומה לאילו שבספריהם של ג'ון לה קארה ופרדריק פורסיית', היו מורכבות יותר, אפרוריות ואפלות יותר, ולעיתים גם שפלות יותר. עולמן לא חולק לשחור ולבן, טובים ורעים. לאורכה של הסדרה ניכר כי הדמויות מצויות בקונפליקט עקב הצורך לבצע מעשים שהם בגדר "רע הכרחי" כדי להשלים את המשימות המוטלות עליהם בהצלחה. הסדרה הציגה לקהל הצופים את עולם הריגול כמורכב, מלוכלך ואפל הרבה יותר מעולמו הזוהר של בונד. המשימות המוטלות על אנשי צוות "המובחרים" משתנות מפרק לפרק. החל בשחרור בני ערובה חטופים, טיפול בעריקים מן המזרח למערב, ומבצעי התנקשות. כך, למשל, בפרק החותם את העונה הראשונה, נדרש ברנסייד להקריב איש צוות "המובחרים" אשר נפל בשבי השטאזי, משום שאינו יכול לחלצו. בפרק השלישי של העונה השנייה של הסדרה, עוסקת הסדרה בפרשת מטוס חטוף, ובין נוסעיו שניים מאנשי צוות "המובחרים". לאורך הפרק מוזכרות פרשות מבצע אנטבה הישראלי ושחרור טיסה 181 של לופטהאנזה במוגדישו על ידי יחידה GSG 9. "המובחרים", במסד הנתונים הקולנועיים IMDb (באנגלית) "המובחרים", במסד הנתונים הקולנועיים KinoPoisk (ברוסית) אלי אשד, המובחרים : סדרת הריגול הטובה ביותר של כל הזמנים, סקירה על הסדרה באתר של אלי אשד דני בלטמן, "המובחרים" כבני־אדם, מעריב, 14 בפברואר 1980 תחזית שבועית, דבר, 11 בינואר 1980 גל פרל פינקל‏, טקטיקה על חשבון אסטרטגיה: על הקבינט להציב לצה"ל יעדים ברורים, באתר וואלה, 27 במרץ 2017. ערך זה הוא קצרמר בנושא טלוויזיה. אתם מוזמנים לתרום לוויקיפדיה ולהרחיב אותו.
שירה סטופל

שירה סטופל-פנסטרהיים (נולדה בשנת ה'תשמ"ח 1988), היא סופרת, שחקנית, ובמאית ישראלית. סטופל נולדה וגדלה בפתח תקווה, בוגרת לימודי תיאטרון ויהדות במכללת אמונה שבירושלים. לעיתים כותבת ביקורת מופע בעיתון בשבע. סטופל נשואה לרב יהודה פנסטרהיים. בשנת התשע"ט יצאה שירה לשליחות רבנית יחד עם בעלה וילדיה בשיקגו שבארצות הברית במסגרת הסוכנות היהודית וארגון תורה מציון. בעקבות מגפת הקורונה בארצות הברית חזרו לישראל והם מתגוררים בחריש. כשירגעו הרוחות, הוצאת ספריית בית אל, ה'תשע"א (2010). ואדם אין, הוצאת ידיעות ספרים, ה'תשע"ב (2011). רשימת הפרסומים של שירה סטופל, בקטלוג הספרייה הלאומית עופרה לקס, ספרי שירה, באתר ערוץ 7, 26 בינואר 2012 ערך זה הוא קצרמר בנושא סופרים ישראלים. אתם מוזמנים לתרום לוויקיפדיה ולהרחיב אותו. ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "שירה סטופל".
גלי אלון

גלי אלון (נולדה ב-20 במאי 1981) היא זמרת, יוצרת ומדריכה קולית. גלי אלון נולדה בלונדון לזוג הורים שירדו מישראל. היא גדלה בניו יורק ואחר-כך בניו ג'רזי שבארצות הברית עד שהייתה בת 12, אז שבה עם הוריה לישראל. שם למדה פסנתר, חליל צד, ריתמיקה, תאוריה ושרה במקהלות. המוזיקה שספגה סביבה בילדותה הייתה מוזיקה אמריקאית כמו ג'אז, סול, פולק, מוטאון ופופ. היא האזינה לאמנים כמו אלה פיצג'ראלד, נינה סימון, פרנק סינטרה, נט קינג קול, בילי הולידיי, טינה טרנר, סטיבי וונדר, ריי צ'ארלס, קרול קינג, ג'וני מיטשל ומייקל ג'קסון. מגיל 14 למדה במגמת מוזיקה בתיכון "מטרו ווסט" ברעננה, התקבלה כפסנתרנית, אבל במהרה הפכה לזמרת הג'אז של המגמה. בצבא שירתה כמפעילת מחשב במא"מ. כעבור חצי שנה הצטרפה כזמרת לצוות הווי ובידור בחיל הקשר, בו שירת גם הראל סקעת. בתום שירותה הצבאי למדה במגמת ביצוע ג'אז בבית ספר רימון. באותה תקופה השתתפה כסולנית במספר הרכבים, עם איריס פורטוגלי, אילן סלם, עמיקם קימלמן ודני גוטפריד, בפסטיבלים ואירועים שונים. גלי אלון עשתה תואר ראשון בפילוסופיה באוניברסיטת תל אביב ובמקביל עבדה במשך ארבע שנים במסעדת "פרונטו" של רפי אדר ולקחה חלק בערבי השירה שנערכו במקום אחת לחודש ונתנו במה ליוצרים צעירים. שם שרה ג'אז והכירה את שלום חנוך, שהיה בין באי המקום ודרבן אותה לכתוב, זו הייתה תחילת דרכה כיוצרת. בתהליך הכתיבה ליוו אותה שלום חנוך, צרויה להב אצלה למדה כתיבת טקסטים ורחל הוכמן, שהייתה מורתה לפיתוח קול. רחל הוכמן החלה לשלוח לה תלמידים שילמדו אצל גלי פיתוח קול והכירה לה את אסף אמדורסקי, שהפך למפיק ומעבד אלבום הבכורה שלה. גלי אלון הוציאה תקליט בשם "בין לילה ליום" (בספטמבר 2011) בו היא כתבה את המילים והלחן של כל השירים בתקליט, למעט שיר אחד, "מנהטן", שאת הטקסט שלו כתב נתן יונתן והשיר "בזמן האחרון", שאת הלחן שלו חיבר רועי פרייליך, והיא שרה בו ומנגנת בפסנתר. הרפרטואר המוזיקלי של אלון משלב בין השורשים המוזיקליים ה"אמריקאיים" עליהם גדלה והתחנכה, לבין הסגנון הג'אזיסטי אותו רכשה ופיתחה בשנותיה ברימון. בתחילת 2021 ביצעה עם אליוט גרסת כיסוי לשיר "אצלי הכל בסדר" במסגרת פרויקט המחווה ליענקל'ה רוטבליט "הוצאו מהקשרם - שרים רוטבליט". לצידן השתתפו אמנים מוכרים דוגמת דן תורן, סטלה גוט, יובל מנדלסון, תמר אפק, נומקה, עומר מושקוביץ, אור אדרי ואמנים אלטרנטיביים נוספים מעולם הפאנק והפולק. בעשור השלישי של המאה ה-21, אלון משמשת מדריכה קולית. היא עובדת, בין היתר, עם אנסמבל "ציפורלה" ועם "מיומנה", ומלמדת במחלקה לתיאטרון בבית הספר "מנשר". בנוסף לעבודתה כמדריכה קולית, החלה להפיק שירה באלבומים של אחרים. גלי אלון נשואה לשחקן אורי יניב והם מתגוררים בתל אביב. לזוג שני ילדים. אתר האינטרנט הרשמי של גלי אלון גלי אלון, באתר שירונט בכורה: גלי אלון - "לעצור", באתר "נענע 10", 22 במאי 2011 שירים מאלבומה(הקישור אינו פעיל), באתר "וואלה" מוזיקה גלי אלון, באתר "הבמה" עכבר העיר, רגע לפני פריצה: גלי אלון, באתר הארץ, 11 באוקטובר 2011 אסף נבו, ‏גלי אלון באלבום בכורה, באתר ‏מאקו‏, 12 בספטמבר 2011 טל פרי, ‏אסף אמדורסקי מפיק את גלי אלון, באתר ‏מאקו‏, 16 בפברואר 2009 ערן איצקוביץ, גלי אלון - שפל וגאות, באתר "מיוזיקפייג'", 26 יולי 2011 טל גורדון, ראיון: קול ההתחלות: גלי אלון, באתר "הבמה", 15 בספטמבר 2011 גלי אלון בהופעה, באתר "עכבר העיר" יעקב בר-און, ‏רוטבליט אלטרנטיבי: האלבום שמצדיע לקלאסיקון והמורד של המוזיקה העברית, באתר מעריב אונליין, 3 בפברואר 2021 גלי אלון, אליוט - אצלי הכל בסדר, סרטון באתר יוטיוב (אורך: 1:39)
לגו נינג'גו

לגו נינג'גו (באנגלית: Lego Ninjago: Masters of Spinjitzu) היא סדרת טלוויזיה מונפשת (לנוער עד מבוגר) המספרת על שש נינג'ות: קאי, קול, ג'יי, לויד, זאין וניה המתמחים באמנות לחימה המכונה "ספינג'יטסו" (Spinjitzu). הסדרה מבוססת על קו צעצועים באותו השם של חברת לגו. הסדרה עלתה לשידור ב-14 בינואר 2011, והסתיימה ב-12 באוקטובר 2022 ב-1 ביוני התחילה סדרה חדשה בשם נינג'גו עליית הדרקונים. בישראל שודרה הסדרה לראשונה ב-2012 בערוץ ניקלודיאון עונות 1-3 (ללא פרקי הסיום של 3), וב 2015 ערוץ הילדים עונות 4-5 ולאחר מכן ב-2018 בערוץ "Zoom" את כל הסדרה בדיבוב חדש כולל את הסדרה החדשה נינג'גו עליית הדרקונים. ב-1 ביוני 2023 נינג'גו עליית הדרקונים הגיע בדיבוב שונה משל Zoom ולפני Zoom עלה הוא שודר בנטפליקס ארצות הברית אך לא שודר בארץ ולא ידוע אם הדיבוב הזה ימשיך לעונה 2. ב-10 במאי הערוץ הרשמי של לגו התחיל לעלות את כל הפרקים של העונה 1 של עליית הדרקונים בדיבוב של נטפליקס. ב-5 ביוני נינג'גו עליית הדרקונים הגיעה לנטפליקס ישראל. מרכז הידע הרחב באנגלית ב-Lego Ninjago wiki אתר האינטרנט הרשמי של לגו נינג'גו "לגו נינג'גו", במסד הנתונים הקולנועיים IMDb (באנגלית) "לגו נינג'גו", באתר נטפליקס "לגו נינג'גו", באתר Rotten Tomatoes (באנגלית) "לגו נינג'גו", באתר Hulu סדרות (באנגלית) "לגו נינג'גו", במסד הנתונים הקולנועיים KinoPoisk (ברוסית) January 2011 Catalog. Lego. p. 2.
קיגליה מנוצה

קיגליה מנוצה (שם מדעי: Kigelia africana) הוא מין מונוטיפי של עץ ירוק עד הגדל באופן טבעי באפריקה. העץ מתאפיין בעלים גדולים אשר צורתם גדולה ובולטת. את העץ ניתן למצוא כיום בגינות נוי רבות בישראל. שם נוסף של העץ הוא עץ הנקניק בשל פרותיו הנראים כמו נקניקים שתלויים מהעץ. לעץ הנקניק יש ענפים דקים וארוכים. פרותיו מגיעים לאורך של 30-100 ס"מ וכן למשקל של עד 10 ק"ג כל אחד. הפרי הוא חזק וקשיח, עם קליפה חומה אפורה, כשמקלפים אותו, הוא ירוק בהיר מבפנים. הפרי רעיל לאדם אולם נאכל על ידי כמה מינים של יונקים, כולל בבונים, פילים, ג'ירפות, סוסי יאור, קופים ודורבנים. לעץ פרחים גדולים בצבע אדום-ארגמן שפורחים אחרי הגשמים. הפרחים פורחים בלילה, ומושכים אליהם בעיקר עטלפים שגם מסייעים בדרך זו להאבקה שלהם. פירות העץ משמשים כצמח מרפא לטיפול בבעיות עור. באפריקה מתסיסים את הפרי לצורך הכנת משקה אלכוהולי דומה לבירה. פירות העץ ניתנים למאכל לאחר התססה או ייבוש. הפרות נחשבים לרעילים ללא עיבוד, אך ערכיהם התזונתיים לא נחקרו לעומק וישנן מספר תצפיות של בעלי חיים שאוכלים את הפרי באופן תדיר. עלים של העץ כפי שצולמו בקולקטה, מערב בנגל, הודו. פרח העץ כפי שצולם בקולקטה, מערב בנגל, הודו. פרי הקיגיליה כפי שצולם בקולקטה, מערב בנגל, הודו. מדיה וקבצים בנושא קיגליה מנוצה בוויקישיתוף קיגליה מנוצה, באתר ITIS (באנגלית) קיגליה מנוצה, באתר NCBI (באנגלית) קיגליה מנוצה, באתר האנציקלופדיה של החיים (באנגלית) קיגליה מנוצה, באתר Tropicos (באנגלית) קיגליה מנוצה, באתר GBIF (באנגלית) קיגליה מנוצה, באתר The Plant List (באנגלית) קיגליה מנוצה, באתר IPNI (באנגלית) קיגליה מנוצה, באתר אנציקלופדיה בריטניקה (באנגלית) קיגליה מנוצה באתר הרשימה האדומה של IUCN דר. אסף רוזנטל, ‏עצים שימושיים באפריקה, באתר "הידען", 23 בספטמבר 2004. Joffe, P. (2003). PlantZAfrica: Kigelia africana *McBurney, R. (2004). African Wild Harvest. Royal Botanic Gardens, Kew
אורי יניב

אורי יניב (נולד ב-23 ביוני 1982) הוא שחקן ישראלי. אורי יניב נולד בחיפה וגדל בירושלים. הוא נין נינו של רבי יעקב יצחק רבינוביץ', "היהודי הקדוש". אביו, אלי יניב, היה מפקד מעוז "הכפר" במלחמת יום הכיפורים, סיים את שירות המילואים כמתאם הכוחות עם המצרים בדרגת סגן-אלוף וכיום הוא סמנכ"ל חברת ההייטק אלווריון. אימו, שושנה יניב, היא מנהלת מוזיאון מגדל דוד. אחותו, רוני יניב, היא שחקנית ומעצבת תלבושות, ואחיו אסף יניב, הוא מוזיקאי החבר בלהקת "מיומנה". אורי יניב למד בתיכון ליד האוניברסיטה. מגיל 14 למד במרכז נורית קציר, תיאטרון הנוער הירושלמי, ביחד עם נטע שפיגלמן. בצה"ל שירת כלוחם בנח"ל והשתתף במבצע חומת מגן בגזרה בג'נין. יניב למד משחק בסטודיו למשחק ניסן נתיב בשנים 2003–2006. זכה במלגת הצטיינות בשנת 2004. זכה בפרס "השחקן המבטיח" לשנת 2006 במסגרת פסטיבל בתי-ספר למשחק "עתיר התיאטרון" בצוותא. בסיום השנה השלישית ללימודיו הצטרף יניב ללהקת השחקנים של תיאטרון גשר, בו הוא משחק מאז. "עשר שניות", אחת מהצגות בה שיחק, עיבוד למחזה הגרמני "Norway Today", היא פרי עבודה עצמאית שלו ושל נטע שפיגלמן, והועלתה במשך למעלה משנה. השתתף בעשרות הצגות, סרטים ותוכניות טלוויזיה שונות. הפרסומת לבנק איגוד בה לקח חלק ב-2008, זכתה בפרס אפי לאותה שנה. למד בקורסים למשחק מול מצלמה אצל רות דייכס ואיוואנה צ'בק בשנת 2010. במסגרת תפקידיו בתיאטרון, הופיע בפסטיבלים בינלאומיים רבים, בין היתר בניו-יורק, מוסקבה ובייג'ינג. בשנת 2010 זכה במלגת הצטיינות בתיאטרון מטעם משרדו של עו"ד אלי זהר. יניב חבר ה"אקטורס סטודיו" מבית סדנאות הבמה, בהדרכת עודד קוטלר ואמנון מסקין. בספטמבר 2013 נבחר לוועד המנהל של שח"ם, ומאז מכהן גם כיו"ר ועד שחקני גשר. בשנת 2014 יצר את סדרת הרשת "הרומן שלי עם דאעש" בה הוא מככב. הפיילוט זכה בתחרות "יוצרים ברשת 2.0", והסדרה נרכשה לשידור על ידי Hot VOD. בשנת 2016 סיים בהצטיינות תואר ראשון במדעי-המדינה ויחסים בינלאומיים באוניברסיטה הפתוחה. בשנת 2017 השתתף יניב בארבע פרסומות של חברת "סנפרוסט" בתפקיד חקלאי מתלמד. בשנת 2018 שיחק יניב בסדרה "עיר מקלט". בשנת 2019 זכה בתחרות פרסי האקדמיה לטלוויזיה בתואר "סדרת הרשת הטובה ביותר" על "הרומן שלי עם דאעש". יניב נשוי לגלי אלון, זמרת ומורה לפיתוח קול, ולהם בן ובת. מתגורר בתל אביב. בנוסף למשחק יניב הוא גם מדריך סקי. אורי יניב, במיזם "אישים" לתיעוד היצירה הישראלית אורי יניב, במסד הנתונים הקולנועיים IMDb (באנגלית) אורי יניב, באתר "אידיבי", מאגר הידע העברי לקולנוע ישראלי ועולמי אורי יניב, באתר ספר הקולנוע הישראלי אורי יניב באתר תיאטרון גשר (אורכב 29.10.2020 בארכיון Wayback Machine) טל פרי, ‏משחקים אותה, באתר גלובס, 6 באוקטובר 2009 יאיר אשכנזי, השחקן אורי יניב מסביר מה גורם לעולה חדש מתוסכל מרוסיה להצטרף אל שורות דאעש, באתר הארץ, 2 באוקטובר 2015 עידוא דגן, הרומן: איתי אנגל ועוז זהבי מצטרפים לדאע"ש, באתר nrg‏, 11 בדצמבר 2015 ליאת רון, ‏"במקצוע שלנו אנחנו תמיד מובטלים, גם כשאנחנו עובדים, אנחנו נמצאים בראיונות עבודה לדבר הבא", באתר גלובס, 15 בפברואר 2019 חגית גינזבורג, 16 שנים נדרשו לאורי יניב לקבל תפקיד ראשי — "כל המקצוע הזה הוא טרגדיה", באתר הארץ, 31 באוקטובר 2022 אורי יניב - שואוריל "הומלנד" "הרומן שלי עם דאעש" ב-Tablet Magazine
רפרף גולגולת המת

השם רַפְרַף גֻּלְגֹּלֶת הַמֵּת מתייחס לכל אחד משלושת המינים (A. atropos, A. styx and A. lachesis) של פרפרים מסוג Acherontia המשתייכים למשפחת הרפרפיים. המין A. atropos מצוי בעיקר באירופה ואילו שני המינים הנוספים מצויים באסיה. השימוש הנפוץ בשם "רפרף גולגולת המת" הוא למין האירופאי. משפחת הרפרפים לעיתים נכללת כחלק מקבוצת העשים ולכן בספרות המקצועית יש המתייחסים ל"רפרף גולגולת המת" כאל "עש גולגולת המת". רפרף גולגולת המת מזוהה בקלות בעזרת עיטור צבעוני על גבו המזכיר גולגולת אדם ומכאן שמו העברי. באנגלית קרוי הרפרף Death's-head Hawkmoth. למינים ממשפחת הרפרפים כמה מאפיינים ייחודים. לכל שלושת המינים יכולת להפיק צליל בתדירות גבוהה כתגובה לתחושת איום. הצליל מופק באמצעות שחרור אוויר מבית החזה בנוסף לחשיפת בטנם המעוטרת בצבעים בהירים לצורך הרתעת טורפים. כל שלושת המינים דומים בגודלם, צבעם ומחזור חייהם. רפרף גולגולת המת הוא הגדול ברפרפי ישראל (ממין A.atropos). אורך גופו כחמישה סנטימטרים ורוחב מוטת כנפיו הפרושות מגיע לכ-12 סנטימטרים. צבעו חום-שחור עם כתמים ופסים צהבהבים. כנפיו האחוריות צהובות עם פסים שחורים ועל גבו כתם שחור-צהוב המזכיר צורת גולגולת אדם. כל שלושת מיני הרפרף שצוינו נצפו פושטים על כוורות דבורי דבש ממינים שונים לצורך תזונה והם בעלי יכולת לחקות את ריחן של הדבורים ובכך לפשוט על כוורות ללא איום. רפרף גולגולת המת ניזון מדבש דבורים, ולשם כך הוא זקוק לחדק קשיח המאפשר לו לחדור לתוך חלות הדבש בתוך כוורות הדבורים. כיוון שעליו לפלוש לתוך כוורת הדבורים, גופו מוגן בשלד חיצוני קשיח המגן עליו מעקיצות הדבורים והוא אינו רעיל. את הביצים הרפרף מטיל על צמחים בעיקר ממשפחת הסולניים, כמו עגבנייה וחציל, משפחת השעועית, אך גם על צמחים אחרים כמו עצי זית. זחליו ירוקים ונעשים צהובים וחומים ככל שהזחל מתקרב לשלב ההתגלמות. הגולם ירוק או חום ומצוי בתוך הקרקע בניגוד לגלמי פרפרים הנתלים מעלים. זחל הרפרף שאורכו מגיע לכ- 12 סנטימטר ניזון מצמחים ממשפחת הסולניים שצוינו מעלה. במהלך הגדילה הזחלים משילים את עורם ומחליפים את צבעם מירוק לצהוב. בחלקם האחורי מתנוסס לו זנב קטן בצבע צהוב ומשני צידיהם 20 נקודות שחורות סה"כ (10 מכל צד) בחלקם התחתון מלפנים ניתן למצוא 6 רגלים עם ציפורני אחיזה ובחלקם האחורי 10 רגלים נוספות חסרות ציפורניים. הם נמצאים מסוף ספטמבר עד תחילת דצמבר רפרפים אלו זכו למקום של כבוד בקולנוע ובסרטי אימה, בעיקר בזכות דמות הגולגולת שעל גבם, אחד הסרטים המוכרים יותר שבו היה שימוש ברפרפים אלו הוא הסרט שתיקת הכבשים כמוצג בעטיפת הסרט. Acherontia atropos - A. atropos Acherontia styx - A. styx Chemical camouflage of the death's head hawkmoth (Acherontia atropos L.) in honeybee colonies בתוך: NATURWISSENSCHAFTEN, Volume 78, Number 4, 179-182, DOI: 10.1007/BF01136209 מדיה וקבצים בנושא רפרף גולגולת המת בוויקישיתוף רפרף גולגולת המת, באתר ITIS (באנגלית) רפרף גולגולת המת, באתר NCBI (באנגלית) רפרף גולגולת המת, באתר האנציקלופדיה של החיים (באנגלית) רפרף גולגולת המת, באתר GBIF (באנגלית) רפרף גולגולת המת, באתר עמותת מן השדה מהו רפרף גולגולת המת?, באתר אנציקלופדיה אאוריקה
אחיטוב הרופא

אחיטוב בן ר' יצחק הרופא היה רב, רופא, משורר ומתרגם מפלרמו שבסיציליה שפעל בסוף המאה ה-13. נודע, בין השאר, על שם תרגומו לספר "מלות ההגיון", אותו העתיק מערבית יהודית לעברית. ספר זה הוא חיבור פילוסופי שנכתב, ככל הנראה, על ידי הרמב"ם בשנות נעוריו, ומהווה למעשה את חיבורו הראשון. מבין שלושת התרגומים שנעשו לספר זה, נחשב תרגומו של אחיטוב למדויק ביותר אבל הוא לא נתפשט בצבור. חיבר את הספר מחברת הטנא, הכולל מליצה מוסרית בחרוזים. היה בקשרי מכתבים עם הרשב"א. בעת שהרשב"א ערך מלחמת חורמה נגד ר' אברהם אבולעפיה, בשנים 1285–1292, גרמו הרדיפות נגד אבולעפיה שייאלץ לנדוד ממקום למקום. בפרק ההוא, פנה אחיטוב, שהיה מגדולי בעלי השפעה באיטליה בזמנו, במכתב אל הרשב"א, וביקש לתהות על קנקנו של אבולעפיה. הרשב"א סיפר לו באריכות על עמדתו כלפיו, וביקש ממנו שירחיקהו. אוצר הגדולים אלופי יעקב, אות א סימן תקכ"ז, חלק ב, עמוד קמז. אטלס עץ חיים לרב רפאל הלפרין, כרך ה עמוד 155. אנציקלופדיה הלכתית רפואית בעריכת אברהם שטינברג, כרך ז'. מחברת הטנא, בתוך ידיעות המכון לחקר השירה העברית-כרך ראשון עמ' 141–147, באתר HebrewBooks. כתב-יד של הספר מילות ההגיון בתרגומו של אחיטוב בן יצחק באתר אוצרות בית הספרים הלאומי בירושלים. מחקר מקיף על אחיטוב הרופא עמודים 35–62. (באיטלקית) מידע על אחיטוב הרופא בקטלוג הספרייה הלאומית מצוי בכתבי-יד אחדים, וכתב-היד היחיד שהשתמר כמעט בשלמות שמור בבית הספרים הלאומי והאוניברסיטאי (Heb. 80 3308), ועל פיו פרסם את הטקסט מ. חמיצר (Chamizer), בספר היובל לכבוד הרמן כהן, ברלין 1912: M. Chamizer, "R. Achitubs aus Palermo hebräische Übersetzung der Logica Maimunis", Judaica: Festschrift zu Hermann Cohens siebzigstem Geburtstage, Berlin: Cassirer, 1912 (ספר היובל לכבוד הרמן כהן, ברלין 1912), עמ' 423–456. ראו: שו"ת הרשב"א, חלק א, סימן תקמח: בין השאר הוא כותב: "...ואחד מהם היה אותו הנבל שם רשעים ירקב אותו אברהם ששם שמו נביא ומשיח בשסיליאה ופתה בכזביו כמה מבני ישראל. ולולי שסגרתי הפתח בפניו בחמלת השם עם רב כתבי וכתבי קהלות הקדש כמעט שהתחיל והיה מכלה ברוב דבריו הדמיונים והכוזבים שהיו כחכמות רמות לאויל ושנתן דעתו עלי' כמה ימים ובהתמדת מה שהיה מרגיל עצמו בו. ולוקח הכתובים ודברי החכמים בגימטריאות ומערב בהם מעט דברים אמתיים לקוחים מספרי החכמה. אבל זה שאמרתם שהיה עם הארץ ידוע ושלא הורגל עם שום אדם ולא עמד על שום אדם ולא עמד על שום ספר מדברי החכמה. כמו שאמרו קצת מבני אדם מאותו שאומרין שהיו יודעין לפני'. אם הדבר כן נמלט מידנו ממחשבתנו זאת. ואמנם שאאמין שיהא נביא או שידבר עמו מלאך השם יתברך ולמדו וכתב לו ספר זה מן הנמנע בעיני. וזה מכמה צדדין לא אאמינהו ולא נצטייר בלבבי..". פרשייה זו נסקרה באוצר הגדולים אלופי יעקב, אות א סימן תקכ"ז, חלק ב, עמוד קמז, ובאטלס עץ חיים לרב רפאל הלפרין, כרך ה עמוד 155, וביותר על ידי ש. ואנונו, ארזי הלבנון, כרך א, עמוד 8.
עמיעוז

עַמִּיעוֹז הוא מושב בחבל צוחר שבחבל אשכול והשייך למועצה אזורית אשכול. המושב הוקם לראשונה ב־1956 על ידי יהודים שעלו לארץ ממצרים ורומניה. כאשר לא הצליחו להתיישב במקום עזבו בהשאירם 4 משפחות המהוות את אחד הגרעינים ביישוב כיום. בשנת 1961 נעשה ניסיון ליישב במקום היאחזות של חסידי ויז'ניץ, שהתגייסו לצבא לשם כך, אך הניסיון נכשל והחסידים עברו למושב קוממיות. אחריהם בשלהי שנת 1962 הגיעה קבוצת עולים ממרוקו, שבעזרת הסוכנות היהודית הקימו במקום ישוב פורה ומצליח. שם היישוב הוא לזכר העוז והגבורה שהפגין צה"ל במבצע קדש. בהיותו יישוב חקלאי או יישוב באזור פיתוח, עובדים המעתיקים את מקום מגוריהם ליישוב וגרים בו לפחות שישה חודשים רצופים, נהנים מכך שאם התפטרו לשם כך מעבודתם, ההתפטרות תיחשב להם כפיטורים. בהיותו אחד מיישובי עוטף עזה, ניתן לתושביו זיכוי ממס הכנסה בהתאם לסעיף 11 לפקודת מס הכנסה. מדיה וקבצים בנושא עמיעוז בוויקישיתוף עמיעוז, במרכז המידע לנגב ולגליל של תנועת אור מנחם תלמי, עמיעוז - בפעם השלישית, מעריב, 30 באפריל 1964 שלמה גבעון, נחטף טרקטוריסט ליד רצועת עזה, מעריב, 19 ביולי 1966 שלמה גבעון, "דודי" אוביץ שנחטף לרצועת עזה התנדב לעבודת-לילה מחוץ לתורו, מעריב, 20 ביולי 1966 אוכלוסייה בעיריות, במועצות המקומיות והאזוריות וביישובים בעלי 2,000 תושבים לפחות - לפי טבלה חודשית של למ"ס עבור סוף יולי 2024 (אומדן), בכל יתר היישובים - לפי טבלה שנתית של למ"ס עבור סוף 2022. הנתונים לפי טבלת מדד חברתי כלכלי של למ"ס נכון לשנת 2021 עשרות בחורי ישיבה התגייסו לצבא ההגנה לישראל, חרות, 4 בינואר 1961 בחורי הישיבות נטשו עמיעוז בלחץ חוגים דתיים קיצוניים, דבר, 26 באוקטובר 1961 תקנה 12(ב) לתקנות פיצויי פיטורים (חישוב הפיצויים, והתפטרות שרואים אותה כפיטורים), תשכ"ד-1964 בהתאם לסעיף 11 לפקודת מס הכנסה ניתן לתושב יישוב זה זיכוי ממס הכנסה בשיעור מסוים מהכנסתו החייבת מיגיעה אישית, בתנאי שהתגורר ביישוב שנה לפחות. ראו חוברות ניכויים חודשיות - לוח עזר לחישוב מס הכנסה ממשכורת ושכר עבודה, באתר של רשות המיסים